 NA MWANGI MUIRURI  MUUNGANO wa Wanawake wa Kianglikana katika Kaunti ya Murang’a umempongeza Waziri wa Utumishi wa Umma na Jinsia, Bi Aisha Jumwa kwa kile unachotaja kama nidhamu ya cheo chake. Ulisema kwamba Bi Jumwa amejaribu sana kubadilisha mienendo yake ya matendo na maongezi “kutoka yule mwanasiasa wa kusuta wengine huku akisifu kiuno chake akisakata densi jukwaani”. Mwenyekiti wa muungano huo Bi Cecilia Wanjiku alisema kwamba “kwa sasa Jumwa amejipa sura mpya ya mfanyakazi wa umma anayeelewa wajibu wake ni kusaidia Rais William Ruto kuunganisha Wakenya kupitia huduma, maongezi na matendo”. Bi Wanjiku alisema kwamba kungekuwa na tuzo za kuwatambua wanasiasa waliobadili mienendo na kujipa nembo ya kitaifa, basi wao kama wanawake wa kanisa wangemteua Bi Jumwa. “Huwezi ukaamini kwamba huyu Jumwa wa sasa ndiye alikuwa anapanda jukwaa na kuporomosha matamshi mazito mazito kuwasuta wapinzani wake huku akiwatusi na kuwatisha,” akasema. Lakini kwa sasa, akaongeza, Waziri huyo ni miongoni mwa walio na nidhamu ya hali ya juu na akiongea unampata ana adabu zile za kimsingi kinyume na wengine ambao hata ndio wamekuwa wa kutenganisha Wakenya na kumharibia Rais Ruto sifa. “Wengine walio na mazoea ya kutoa matamshi ilhali ni mawaziri wanapaswa kuiga mfano wa Bi Jumwa. Wanawake wengi bila shaka wanajivunia nidhamu yake ya sasa na tunaringa kuwa yeye hajasaliti heshima ya uongozi wa wanawake katika wadhifa wake,” akasema Bi Wanjiku.   [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  